กระทรวงมหาดไทย เชิญชวนทุกภาคส่วนทั่วประเทศ ร่วมลงนามถวายพระพรชัยมงคลและพิธีถวายพระพรชัยมงคล เนื่องในโอกาสพระราชพิธีบรมราชาภิเษก พุทธศักราช 2562
นายฉัตรชัย พรหมเลิศ ปลัดกระทรวงมหาดไทย เปิดเผยว่า เนื่องในโอกาสพระราชพิธีบรมราชาภิเษก พุทธศักราช 2562 สำนักนายกรัฐมนตรีเห็นสมควรที่ทุกหน่วยงาน ทุกภาคส่วน และพสกนิกรทุกหมู่เหล่าจะได้พร้อมใจกันถวายพระพรชัยมงคลสมเด็จพระเจ้าอยู่หัว ที่ได้เสด็จเถลิงถวัลยราชสมบัติเป็นพระมหากษัตริย์โดยสมบูรณ์ จึงแจ้งจังหวัดและส่วนราชการ หน่วยงานรัฐวิสาหกิจ อำเภอ และองค์กรปกครองส่วนท้องถิ่นในจังหวัด จัดสถานที่ลงนามถวายพระพรชัยมงคล บริเวณศาลากลางจังหวัด และอาคารสำนักงานที่เหมาะสม         สำหรับให้ประชาชนทั่วไปร่วมลงนามถวายพระพรชัยมงคล ตั้งแต่วันที่ 4 พฤษภาคม 2562 เวลา 13.00 น. เป็นต้นไป         นอกจากนี้ เพื่อให้ประชาชนในทุกพื้นที่ได้มีส่วนร่วมเฉลิมฉลองและถวายพระพรชัยมงคลเนื่องในโอกาสพระราชพิธีบรมราชาภิเษก พุทธศักราช 2562 พร้อมกันทั่วประเทศ กระทรวงมหาดไทยได้แจ้งจังหวัดให้แจ้งอำเภอ ดำเนินการจัดพิธีเปิดกรวยถวายราชสักการะหน้าพระบรมฉายาลักษณ์พระบาทสมเด็จพระเจ้าอยู่หัว ในพิธีถวายพระพรชัยมงคล โดยมีนายอำเภอเป็นประธาน ในวันที่ 6 พฤษภาคม 2562 เวลา 16.10 น. ณ ที่ว่าการอำเภอ หรือสถานที่อื่นตามความเหมาะสม พร้อมร่วมรับชมการถ่ายทอดสดพระราชพิธีบรมราชาภิเษกทางโทรทัศน์รวมการเฉพาะกิจแห่งประเทศไทย เพิ่มเติมจากที่จัดเตรียมไว้ที่จังหวัด โดยเน้นย้ำให้ดูแลและอำนวยความสะดวกแก่ประชาชนผู้เข้าร่วมพิธีเสมือนเป็นแขกของพระองค์ท่าน        ปลัดกระทรวงมหาดไทย กล่าวอีกว่า ในโอกาสมหามงคลนี้ กระทรวงมหาดไทยขอเชิญชวนประชาชนทุกหมู่เหล่าร่วมลงนามถวายพระพรชัยมงคล และร่วมพิธีถวายพระพรชัยมงคลตามวัน เวลาและสถานที่ดังกล่าว โดยแต่งกายเสื้อสีเหลืองได้พร้อมกันทั่วประเทศ พร้อมขอเชิญชวนบริษัท ห้าง ร้าน และประชาชนทั่วประเทศ ร่วมประดับป้ายถวายพระพรชัยมงคล ตั้งโต๊ะหมู่ประดิษฐานพระบรมฉายาลักษณ์ ธงชาติไทย ธงตราสัญลักษณ์พระราชพิธีบรมราชาภิเษก และตราสัญลักษณ์พระราชพิธีบรมราชาภิเษก พุทธศักราช 2562 บริเวณอาคารสำนักงานและบ้านเรือน เพื่อร่วมแสดงความจงรักภักดีและสำนึกในพระมหากรุณาธิคุณโดยพร้อมเพียงกัน.